গত সেপ্টেম্বরে রাজ্যের হাতে থাকা নেতাজি সুভাষচন্দ্র বসু সম্পর্কিত ৬৪টি ফাইল প্রকাশ করেছিলেন মুখ্যমন্ত্রী মমতা বন্দ্যোপাধ্যায়। আজ কেন্দ্রের হাতে থাকা ১০০টি ফাইল প্রকাশ করলেন প্রধানমন্ত্রী নরেন্দ্র মোদী।
বস্তুত, নেতাজির ১১৯তম জন্মবার্ষিকীতে দেশের বিভিন্ন প্রান্তে আড়ম্বরে দিনটি পালন করলেন বিজেপি নেতারা। রাঁচিতে প্রতিরক্ষামন্ত্রী মনোহর পর্রীকর এই উপলক্ষে সবচেয়ে উঁচু জাতীয় পতাকা উত্তোলন করেন। যা দেখে রাজনীতির কারবারিদের একাংশ বলছেন, দেশে নেতাজি সম্পর্কে যে আবেগ রয়েছে, তাকেই কৌশলে ব্যবহার করতে চাইলেন মোদী। সেইসঙ্গে এতদিন কংগ্রেস কেন ফাইলগুলি প্রকাশ করেনি, ঘুরিয়ে সেই প্রশ্নও উস্কে দিলেন।  
আজ নয়াদিল্লির জাতীয় মহাফেজখানায় (এনএআই) নেতাজি সম্পর্কিত ফাইলগুলি প্রকাশ করেন মোদী। নেতাজির আত্মীয়দের পাশাপাশি সেখানে উপস্থিত ছিলেন কেন্দ্রীয় নগরোন্নয়ন প্রতিমন্ত্রী বাবুল সুপ্রিয় এবং অসামরিক বিমান পরিবহণ প্রতিমন্ত্রী মহেশ শর্মা।
প্রকাশিত ফাইলগুলি থেকে জানা গিয়েছে, ১৯৬২ সালের ১৩ মে নেতাজির মৃত্যুর খবর জানিয়ে তাঁর ভাই সুরেশচন্দ্র বসুকে চিঠি লিখেছিলেন তৎকালীন প্রধানমন্ত্রী জওহরলাল নেহরু। চিঠিতে নেহরু জানিয়েছিলেন, পারিপার্শ্বিক তথ্যপ্রমাণের ভিত্তিতে জানা গিয়েছে যে, নেতাজির মৃত্যু হয়েছে। চিঠিতে জওহরলাল লিখেছিলেন, ‘দেশে না ফিরে নেতাজির কোথাও গা ঢাকা দিয়ে থাকার কারণই নেই। তিনি ফিরলে তাঁকে গোটা দেশ আনন্দের সঙ্গে স্বাগত জানাবে’।
জানা গিয়েছে, নেতাজির পরিবারকে স্বাধীনতা সংগ্রামীর পরিবারের স্বীকৃতি দিয়ে কেন্দ্র ১৯৬৪ সাল পর্যন্ত নেতাজির মেয়ে অনিতা বসু পাফকে বছরে ৬ হাজার টাকা করে পেনশন দিত। এর পরে অনিতার বিয়ে হয়ে যাওয়ায় সেই পেনশন বন্ধ করে দেওয়া হয়।
আজ কেন্দ্রের তরফে জানানো হয়েছে, এবার থেকে প্রতি মাসে নেতাজি সম্পর্কিত ২৫টি ফাইল প্রকাশ করা হবে। প্রকাশিত নেতাজি-ফাইল নিয়ে একটি ওয়েবসাইট-ও খুলেছে এনএআই। ফাইল প্রকাশের পদক্ষেপকে স্বাগত জানিয়ে নেতাজির আত্মীয় চন্দ্রকুমার বসু বলেন, ‘‘ভারতে এটা স্বচ্ছতার একটি দিন।’’
এরই মধ্যে, ফাইল-প্রকাশ ঘিরে বিজেপি এবং কংগ্রেসের মধ্যে তরজা শুরু হয়েছে। কংগ্রেসের মুখপাত্র আনন্দ শর্মা আজ বলেন, ‘‘যেভাবে প্রধানমন্ত্রী নেতাজি ফাইল প্রকাশ করলেন তাতে তাঁর উদ্দেশ্য নিয়ে সন্দেহ জাগছে। রাজনৈতিক উদ্দেশ্যে দেশের মানুষকে ভুল বুঝিয়ে বিতর্ক সৃষ্টির চেষ্টা করা হচ্ছে।’’ জবাবে কংগ্রেসের বিরুদ্ধে সংকীর্ণ রাজনীতি করার অভিযোগ তুলেছে বিজেপি। প্রসঙ্গত, ১৯৯৫ সালে তৎকালীন সরকারের মন্ত্রিসভার নোটে ১৯৪৫ সালে বিমান দুর্ঘটনায় নেতাজির মৃত্যু হয়েছে বলে উল্লেখ করা হয়েছিল।